text: Kommune: Dagplejebørn må ikke efterlades alene på gaden
  04 februar 2016 kl. 13.41
  Et Facebook-opslag gjorde i formiddags ansatte i Haderslev kommune opmærksomme på, at dagplejebørn var efterladt alene på gaden.
  Dagplejebørn alene på gaden i Haderslev er slet ikke i orden. Det melder Haderslev Kommune ud i en pressemeddelelse torsdag eftermiddag.
  - Vi blev gjort opmærksomme på et facebookopslag om, at dagplejebørn stod alene på gaden i Haderslev, siger Børn og Unge-chef i Distrikt Nord, Thomas Vestergaard Andersen til TV SYD.
  -  Og det er selvfølgelig ikke i orden. Vi tog omgående ud til den pågældende dagplejer med en leder og en pædagogisk konsulent. Der er de stadigvæk indtil børnene bliver hentet i løbet af dagen, fortæller Thomas Vestergaard Andersen.
  Den pågældende dagplejer er omgående fritaget for tjeneste, og Thomas Vestergaard Andersen forsikrer om, at der bliver fundet anden pasning til børnene fra i morgen.
  - Vi er i gang med at finde ud af, hvad der er sket, og hvilke konsekvenser det evt. får for dagplejeren, står der i den pressemeddelelse, Haderslev Kommune har sendt ud om sagen.
  
  